บัตรเครดิตแห่จับลูกค้าภูธร
มุ่งกลุ่มไฮโซรายได้5หมื่นขึ้นไป หวังดันมูลค่าใช้จ่ายปีนี้โต9.5%
15 มี.ค. 2558

โดย...ทีมข่าวโพสต์ทูเดย์
มุ่งกลุ่มไฮโซรายได้5หมื่นขึ้นไป หวังดันมูลค่าใช้จ่ายปีนี้โต9.5%
กสิกรไทยชี้ บัตรเครดิตปีนี้แข่งเดือด เปลี่ยนสมรภูมิไปต่างจังหวัด มุ่งจับลูกค้าไฮโซ
ศูนย์วิจัยกสิกรไทย เปิดเผยว่า การแข่งขันของผู้ประกอบการบัตรเครดิตปีนี้น่าจะทวีความเข้มข้นขึ้นจากปีก่อนหน้า โดยมีสัญญาณจากการออกแคมเปญทางการตลาดที่ค่อนข้างคึกคักในช่วงต้นปี ผนวกกับเป้าหมายทางธุรกิจของผู้ประกอบการส่วนใหญ่ที่สูงขึ้นหรืออย่างน้อยคือใกล้เคียงกับปีก่อน
ทั้งนี้ ผู้ประกอบการบัตรเครดิตจะมุ่ง 2 กลยุทธ์สำคัญ คือ กลยุทธ์แรก การขยายฐานลูกค้าศักยภาพและยอดใช้จ่ายในต่างจังหวัด โดยเฉพาะหัวเมืองใหญ่และหัวเมืองรองของแต่ละภูมิภาค เพื่อหาโอกาสการเติบโตของธุรกิจในขณะที่ตลาดกรุงเทพฯ ค่อนข้างอิ่มตัว โดยการรุกธุรกิจบัตรเครดิตในต่างจังหวัดส่วนหนึ่งมาจากการขยายตัวอย่างรวดเร็วของร้านค้าปลีกสมัยใหม่ในพื้นที่ดังกล่าวในช่วง 2-3 ปีที่ผ่านมา ทำให้มีร้านค้ารองรับการใช้จ่ายผ่านบัตรเพิ่มขึ้น 
สำหรับกลยุทธ์ที่สอง คือ การชิงส่วนแบ่งตลาดกลุ่มลูกค้าระดับบนหรือมีรายได้สูงกว่า 5 หมื่นบาท/เดือน เพื่อชิงส่วนแบ่งรายได้ค่าธรรมเนียมจากการใช้จ่ายผ่านบัตร แม้ว่ากลุ่มดังกล่าวส่วนใหญ่จะมีบัตรเครดิตอยู่แล้วไม่ต่ำกว่า 3-4 ใบ และมีการใช้จ่ายผ่านบัตรประจำ
ทั้งนี้ ศูนย์วิจัยกสิกรไทย คาดว่า จากนโยบายการตลาดเชิงรุกของผู้ประกอบการบัตรเครดิต จะหนุนให้จำนวนบัตรเครดิตทั้งระบบปี 2558 เติบโตได้ 8-10% แม้ว่าปริมาณการใช้จ่ายผ่านบัตรเครดิตอาจไม่ได้อานิสงส์มาก เนื่องจากบางส่วนเป็นการเติบโตบนฐานลูกค้าเดิม อีกทั้งผู้บริโภคยังคงระมัดระวังการใช้จ่าย โดยคาดว่าจะอยู่ที่ระดับ 1.283-1.295 ล้านล้านบาท หรือเติบโตราว 8.5–9.5%
อย่างไรก็ตาม ความท้าทายของธุรกิจบัตรเครดิตในปีนี้ คือ การรักษาคุณภาพสินเชื่อท่ามกลางปัญหาหนี้ครัวเรือนสะสม โดยอาจเห็นการพิจารณาเครดิตที่ค่อนข้างเข้มงวดในลูกค้ารายใหม่ หรือการลดวงเงินสินเชื่อต่อรายได้ นอกจากนี้ผู้ประกอบการบัตรเครดิตยังต้องประคองความสามารถในการทำกำไร หลังจากต้นทุนทางการตลาดปรับสูงขึ้นตามภาวะการแข่งขัน โดยคาดว่าผู้ประกอบการอาจใช้ประโยชน์จากช่องทางดิจิทัลเพื่อลดต้นทุนการประชาสัมพันธ์ และขยายฐานร้านค้ารับบัตรบนโลกอินเทอร์เน็ตเพื่อเพิ่มรายได้